F.Quliyev. Çox sağ olun, Ziyafət müəllim. Hörmətli həmkarlarımın dediyi fikirlərlə tamamilə razıyam. Ümumiyyətlə, etik qaydalara əməl edib-etməmək məsələsinin parlamentdə qanunla tənzimlənməsi mənə qəribə gəlir. Burada oturan insanlar hamısı seçilmiş insanlardırlar. Bəzi bəndlərdə deputatları küçümsəyən hallar ifadə olunur. Bu halları, məncə, dəyişdirmək, başqa formada ifadə etmək mümkündür. Məsələn, 10-cu maddədə “deputat xidməti vəzifələrinin qərəzsiz icrasına təsir edə bilən və ya bu cür təsir təəssüratı yaradan” ifadəsi var. “Təəssürat yaradan” olduqca ümumi bir məsələdir. Yaxud sonrakı cümlə: “Bu qayda xidməti vəzifələrinin qərəzsiz icrasına təsir etməmək şərtilə qonaqpərvərliklə bağlı və dəyəri “Korrupsiyaya qarşı mübarizə haqqında” Azərbaycan Respublikasının Qanununda nəzərdə tutulmuş məbləğdən yuxarı olmayan hədiyyələrin təqdim olunduğu hallara şamil edilmir”. Bunlar, məncə, deputatı bir az kiçildən, parlamentə xələl gətirən məsələlərdir. Yaxud da 10.2-ci maddə: “Deputat hədiyyənin qəbul edilməsi və ya qonaqpərvərlikdən istifadə ilə bağlı qərara gələ bilmədiyi hallarda bu məsələ barədə Milli Məclisin İntizam komissiyasının rəyini öyrənməli və ona uyğun davranmalıdır”. Bu məsələlər anlaşılmır. Elə bil islah olunmayan bir residivistdən söhbət gedir və bu qədər kiçik detallarla parlamentə təsir edir. Parlament özü bütün ölkədə qayda-qanunların həyata keçirilməsinə nəzarət edən bir yerdir və burada özünə hörmət edən, dövlət tərəfindən, millət tərəfindən qiymətləndirilən insanlar işləyirlər. Ona görə bu cür küçümsəmə hallarının olması, məncə, doğru deyildir.